Source: https://360news.ro/tudorel-toader-despre-mandatul-unuia-dintre-judecatorii-ccr-care-depaseste-limita-stabilita-de-legea-suprema-pana-la-intrarea-in-vigoare-a-normelor-de-modificare-a-legii-ccr-aceasta-se-aplica-in-fo/
Timestamp: 2018-10-18 01:35:12+00:00
Document Index: 17190723

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ', 'CCR ', 'CCR ', 'CCR ', 'CCR ']

Tudorel Toader, despre mandatul unuia dintre judecătorii CCR care depășește limita stabilită de legea supremă: Până la intrarea în vigoare a normelor de modificare a Legii CCR, aceasta se aplică în forma actuală – 360 News
Tudorel Toader, despre mandatul unuia dintre judecătorii CCR care depășește limita stabilită de legea supremă: Până la intrarea în vigoare a normelor de modificare a Legii CCR, aceasta se aplică în forma actuală
June 2nd, 2018 Alexandru Leman Justiție, Top News 0 comments
Ministrul Justiţiei, Tudorel Toader, susține sâmbătă, într-o postare pe pagina sa de Facebook, referitor la cazul judecătorului constituțional Petre Lăzăroiu, care se află în funcție de 10 ani în condițiile în care în Constituție scrie că mandatele sunt de 9 ani, că, până la intrarea în vigoare a normelor de modificare a Legii nr.47/1992 privind organizarea şi funcţionarea Curţii Constituţionale, aceasta se aplică în forma actuală, scrie News.ro.
“Până la adoptarea şi intrarea în vigoare a normelor de modificare a Legii nr.47/1992, aceasta continuă să se aplice în redactarea în vigoare“, se arată în postarea ministrului Justiţiei, citată de Agerpres.
“Decizia nr.136 din din 20 martie 2018, prin care Curtea a stabilit că ‘dispoziţiile legale criticate, care reglementează posibilitatea înnoirii în funcţie, cu un mandat de 9 ani, a judecătorului care a deţinut deja un mandat corespunzător restului de mandat al unui alt judecător, constituie o încălcare a dispoziţiilor constituţionale cuprinse în art.142 alin. (2) referitoare la interdicţia înnoirii mandatului şi în art.1 alin.(5) din Constituţie. (…). Nu este admis ca, pe calea unei norme infraconstituţionale, legiuitorul să eludeze o interdicţie de natură constituţională. Mai mult, acesta are obligaţia de a elimina din dreptul pozitiv soluţia legislativă constatată ca fiind neconstituţională, precum cea care se regăseşte în actualul art.68 alin.(3) din Legea nr.47/1992, republicată’ a fost pronunţată în controlul de constituţionalitate a priori, preventiv, înainte de promulgare. Efectele deciziei – legea nu a fost promulgată, nu a fost publicată în Monitorul Oficial al României, nu a intrat în vigoare, iar Parlamentul este obligat să reexamineze dispoziţiile respective pentru punerea lor de acord cu decizia Curţii Constituţionale“, a declarat Tudorel Toader.
“Legea 47/1992 privind organizarea şi funcţionarea Curţii Constituţionale nu a făcut obiectul controlului de constituţionalitate, aceasta putând fi contestată numai în temeiul şi în condiţiile prevăzute de art.146 lit.d) din Constituţie. Legea nr.47/1992, în integralitatea ei, se bucură în continuare de prezumţia de constituţionalitate, care se ataşează oricărui act de reglementare ce face parte din dreptul pozitiv. Altfel spus, procedura constituţională şi legală este în curs (…)”, a continuat Tudorel Toader.
“Decizia Curţii produce efecte numai pentru viitor, de la data publicării acesteia în Monitorul Oficial, fără să afecteze mandatele în curs!”, a conchis ministrul în postare.
Tudorel Toader: “Nu există decizie CCR care să nu fie respectată de orice persoană sau autoritate.” Însă eu tot reflectez asupra caracterului general obligatoriu al oricărei decizii a CCR, nu doar al unora, pentru că vreau să înţeleg şi mărturisesc că sunt într-un mic blocaj. Am în vedere, aşa cum am spus, situaţia d-lui judecător constituţional care stă în funcţie de 10 ani, deşi CCR a zis negru pe alb general obligatoriu acum vreo două luni că e neconstituţional mecanismul prin care se tinde la depăşirea termenului constituţional de 9 ani. Aşadar dânsul este în funcţie şi azi“, se arată în postarea lui Mateescu.
El a spus că situaţia juridică e “neatinsă”, în pofida deciziei CCR “general obligatorii“.
“Dar CCR a mai zis prin deja faimoasa decizie 45/2018, acum vreo 3-4 luni, că e neconstituţional ca un judecător să fie ministru sau secretar de stat (şi chiar sunt de acord). Ei bine, ea a zis, general obligatoriu -cum altfel, dar chiar la ministerul justiţiei este şi azi în funcţia de secretar de stat o colegă judecător de la Curtea de apel Craiova. Situaţia juridică persistă şi aici, în pofida deciziei CCR general obligatorii. Aş fi vrut să îl întreb pe şeful direct al colegei judecător secretar de stat, pe dl ministru prof. univ. dr. şi membru al Comisiei de la Veneţia Tudorel Toader, pe care l-am auzit şi azi că ţine enorm la deciziile CCR, şi dânsul fost judecător constituţional vreo 10 ani din mandatul de 9, ce părere are, de ce nu aplică decizia general obligatorie de vreo 3 luni, dar nu prea am avut ocazia, nu prea comunicăm. Sincer, eu chiar vreau să înţeleg, însă uneori îmi pare că nici constituţionalul nu mai e ce am învăţat eu prin facultate iar Constituţia nu s-a schimbat. Aşadar ce e general obligatoriu, de când şi pentru cine?“, adăugat Mateescu.
G4Media a semnalat faptul că CCR funcționează de două luni încălcându-și propria jurisprudență. Implicit încalcă și Constituția, după cum rezultă dintr-o decizie a Curții pronunțată în martie 2018 și analizată de G4Media.ro împreună cu experți în drept. Unul dintre judecătorii CCR, Petre Lăzăroiu, se află în funcție de 10 ani, în condițiile în care în Constituție scrie că mandatele sunt de 9 ani. Lăzăroiu a fost numit în funcție în 2008 pe un rest de mandat și reinvestit în 2010, dar CCR tocmai a decis în martie că judecătorii nu pot adăuga un mandat întreg la un rest de mandat și că limita maximă este de 9 ani, așa cum prevede legea fundamentală. Prin urmare, din luna martie un judecător CCR funcționează ilegal și se pune în discuție însăși legalitatea constituirii Curții. Dacă Curtea funcționează ilegal, atunci se mai ridică o întrebare: cât de legală este ultima decizie privind revocarea șefei DNA?
art.146 lit.d) din Constituţie
art.68 alin.(3) din Legea nr.47/1992
decizia 45/2018
judecătorul constituțional Petre Lăzăroiu
Legea 47/1992 privind organizarea şi funcţionarea Curţii Constituţionale
Monitorul oficial nr. 383 din 4 mai 2018
Next article Comandantul Grupului 90 Operaţional din cadrul Bazei 90 Transport Aerian Otopeni, aflat în misiune în localitatea Cherbourg, găsit mort în camera de hotel
Previous article Klaus Iohannis a primit la Munchen premiul "Franz Josef Strauss 2018"